Uvod:

Namen instrumenta za okrevanje NextGenerationEU je odpraviti neposredno gospodarsko in socialno škodo, ki jo je povzročila pandemija koronavirusa, ter poskrbeti, da bo Evropa bolj zelena, digitalna, odpornejša in bolje pripravljena na sedanje in prihodnje izzive. Predstavlja močan in inovativen odziv za ublažitev gospodarske škode, ki jo je povzročila pandemija, hkrati pa pomaga gospodarstvu EU, da se usmeri v nov model zelene in digitalne rasti. Instrument NextGenerationEU bo v obliki odhodkov in posojil v gospodarstvo EU vložil do 806 milijard EUR, kar predstavlja 5 % BDP EU. Komisija si bo v imenu EU izposodila začetne zneske prek operacij financiranja na mednarodnih kapitalskih trgih v obdobju 2021–2026. Sredstva, ki jih bo zbrala EU, bodo države članice povrnile neposredno (za posojila) ali iz proračuna EU (za nepovratno podporo) najpozneje do decembra 2058 .

Komisija bo morala v obdobju do konca leta 2026 izvesti operacije financiranja v višini do 150–200 milijard EUR na leto. Ta znesek je primerljiv s potrebami po financiranju največjih držav članic. To sporočilo predstavlja izpopolnjeno in dobro organizirano strategijo financiranja, ki zagotavlja, da bodo ti visoki zneski na voljo natančno takrat, ko bo to potrebno. Poziva k pregledu načina, kako Komisija zbira sredstva z izdajanjem obveznic.

Pravne in institucionalne priprave na instrument NextGenerationEU so v teku. Države članice zaključujejo odobritev sklepa o virih lastnih sredstev , ki je potreben, da se EU omogoči zadolževanje na trgih. Delo dobro napreduje pri izvajanju politik Unije in nacionalnih načrtov za okrevanje, ki jih financira NextGenerationEU.

Komisija bo do junija 2021 pripravljena začeti zbirati sredstva, da bodo na voljo za financiranje odhodkov instrumenta NextGenerationEU takoj, ko bo začel veljati sklep o virih lastnih sredstev.

To sporočilo je sprejeto v skladu s členom 5(3) Sklepa Sveta 2020/2053, ki od Komisije zahteva, da vzpostavi potrebne ureditve za upravljanje izposojanja ter redno in izčrpno obvešča Evropski parlament in Svet o vseh vidikih svoje strategije upravljanja dolga.

Poleg tega sporočila je Komisija danes sprejela tudi sklep o ureditvah upravljanja in sistemih upravljanja tveganj za instrument NextGenerationEU ter sklep Komisije o mreži primarnih trgovcev.

1.Zakaj je potreben nov pristop k financiranju?

Nov pristop je potreben, ker so bile metode financiranja, ki jih je Komisija tradicionalno uporabljala, zasnovane za manjše potrebe po financiranju. Ta strategija financiranja zagotavlja, da bo državam članicam ali politikam Unije ob izdaji obveznic na voljo veliko večji obseg sredstev, ko bodo ta potrebna v prihodnosti. Za skladnost z načelom dobrega finančnega poslovodenja (člen 317 PDEU) mora izvajanje instrumenta NextGenerationEU zagotoviti, da lahko Unija pravočasno izpolni plačilne zaveze in da ni prisiljena zbirati kapitala v neugodnih tržnih razmerah, kar povzroča nepotrebne stroške.

EU je dolgoletna in visoko cenjena akterka na mednarodnih kapitalskih trgih . Obveznice EU uživajo zaupanje mednarodnih vlagateljev, saj imajo koristi od več plasti kreditnega zavarovanja. EU je od lanskega oktobra okrepila svoje dejavnosti izdajanja obveznic, pri čemer je zbrala 75 milijard EUR za financiranje posojil instrumenta SURE 19 državam članicam pod ugodnimi pogoji. Te operacije so bile izvedene kot vzajemno financiranje. V tem modelu si EU v imenu držav članic upravičenk izposodi posojila po ugodnih cenah (na podlagi svoje visoke bonitete). EU nato posojila prenese na države članice pod enakimi pogoji. Ta pristop je bil primeren za pretekle potrebe po financiranju in je pomagal vzpostaviti EU kot visoko spoštovano izdajateljico na kapitalskih trgih. Vsa ta posojila so bila najeta izključno s sindiciranimi transakcijami, ki so se zanašale na posebej sestavljeno skupino bank, da bi se obveznice vlagateljem ponudile pod najboljšimi razpoložljivimi pogoji.

NextGenerationEU za financiranje svojih dejavnosti na kapitalskih trgih zahteva zahtevnejši pristop, ker:

1.Zneski, ki jih bo treba zbrati, bodo veliko višji: do konca leta 2026 bo morda treba zbrati do 806 milijard EUR .

2.Vseh 27 držav članic je upravičenih do skupno 407,5 milijarde EUR nepovratnih sredstev in do 386 milijard EUR posojil. Nadaljnjih 12,5 milijarde EUR bo dodeljenih programom EU na konkurenčni osnovi.

Z „vzajemnim“ pristopom bi bilo število izdanih obveznic znatno, kar bi povzročilo visoke transakcijske stroške.

3.Razpored izplačil je zapleten in je do določene stopnje negotov. Zlasti kar zadeva mehanizem za okrevanje in odpornost, ki predstavlja 90 % vseh sredstev NextGenerationEU, so plačila vsaki državi članici strukturirana dvakrat letno, ko dosežejo dogovorjene mejnike in cilje, povezane z izvajanjem reform in naložb.

4.V sklepu o virih lastnih sredstev je določeno največje možno odplačilo izposojenih zneskov za plačilo za politike EU v katerem koli letu, ta odplačila pa so odvisna od prihodnjih odobritev plačil v proračunu EU. Natančna letna proračunska sredstva so zaenkrat neznana, zato mora biti politika zadolževanja v določeni meri prilagodljiva.

To zahteva zelo učinkovit in prilagodljiv sistem financiranja, ki lahko trajno zbira znatne zneske in se lahko hitro odzove v primeru nepričakovanih sprememb v preobremenjenem razporedu izplačil ali na spreminjajoče se tržne pogoje. Struktura zapadlosti izdanih obveznic mora biti usklajen z zmožnostjo proračuna Unije, da ob zapadlosti obveznic odplača vlagatelje.

Da bi se Komisija soočila s temi izzivi, bo izvajala „diverzificirano strategijo financiranja“ , ki združuje širok nabor instrumentov financiranja in tehnik financiranja ter temelji na odprti in pregledni komunikaciji z udeleženci na trgu. Ta strategija financiranja bo oblikovana na podlagi praks velikih izdajateljev držav članic, v skladu s katerimi se obseg, časovni okvir in zapadlost transakcij financiranja prilagodijo tržnemu okolju. Komisiji bo zagotovila tudi večjo prožnost pri usklajevanju potreb po odplačilu posojil s sredstvi, ki bodo na voljo v prihodnjih proračunih po letu 2028. Zato bo diverzificirana strategija financiranja Komisiji omogočila financiranje instrumenta NextGenerationEU z manjšim tveganjem izvrševanja in nižjimi stroški za države članice in evropske davkoplačevalce. Poleg tega bo ta strategija prinesla koristi tudi v smislu stabilnosti in globine evropskih trgov obveznic, saj jim bo zagotovila varen vrednostni papir, denominiran v eurih, ki bo pokrival širok razpon zapadlosti.